《梅花百咏 其五十五 望之俨然》
明代·李江

神气蔼然射碧虚，飘飘骨相世间无。江心白练浮秋水，天外清冰映玉壶。

踏雪有情人识了，点头底事孰知乎。高如山斗光如日，笑杀年来雪满须。

作者简介：李江，字朝宗，号亦山。开平人。明孝宗弘治五年（一四九二）举人。任广西梧州推官，以文章忤当道，罢归。有《亦山先生遗稿》四卷。清道光《肇庆府志》卷一八、民国《开平县志》卷三二有传。李江诗，以李文约藏清道光十五年刊本《亦山先生遗稿》为底本。